Teljesen megújul a párizsi Eiffel-torony környéke a 2024-es olimpiára. A világhírű építmény vonzáskörzetében megszüntetik az autóforgalmat, ötvennégy hektáros, egybefüggő parkot hozva létre a torony körül.

A terület átalakítására kiírt tervpályázat eredményhirdetését Anne Hidalgo, a párizsi főpolgármester twitterén tette közzé, a győztes látványtervekkel együtt:

A nyertes, „ OnE”-nak keresztelt pályázat célja, hogy visszaadja az Eiffel-torony körüli felszabdalt terület egységét - írja a legnagyobb francia napilap, a Le Monde.

Párizs teljesen át akarja alakítani a 2024-es olimpiára a világhírű torony környezetét. Erre valóban szükség volt már, hiszen az Eiffel-torony körüli terület egy része eddig nem volt túl hívogató: bár sok a zöldfelület, azokat autóutak szabdalják fel.

A Le Monde cikke szerint már évek óta tervezték, hogy vonzóbbá teszik a torony környékét, hiszen évente 20 millióan látogatják meg Franciaország legismertebb épületét, közülük pedig mindössze hétmillióan mennek fel magába a toronyba. A többiek a környéken sétálnak, fotózkodnak, piknikeznek. A győztes tervpályázat - amelyet Kathryn Gustafson amerikai tájépítész cége, a Gustafson Porter + Bowman készített - azt a célt tűzte ki, hogy egybefüggő gyalogos területet hoz létre, amelyet a fák és növények töltenek meg élettel.

Az autómentesség jegyében a tervek szerint teljesen lezárják a forgalom elől a Pont d’Iénát, amelyre fákat ültetnek, közepét pedig gyeppel fedik be. A látványtervek azt ígérik, hogy a változtatásokkal 1,6 km hosszú zöld folyosó jön létre a Trocadéro tértől a Joffre térig.

A torony környezetének átalakítására 72 millió eurót szán a város. A munkálatokat 2020 végén kezdik el, és a tervek szerint 2023-ra fejezik be azokat.